เรื่องร้องเรียน (สอบถาม,ความปลอดภัย,ป้าย,ถนน) วันที่ 2023-09-09 21:34:38 — แขวงตลาดยอด เขตพระนคร กรุงเทพมหานคร
อาคารรับฝากรถ กทม.
14 ถนน ไกรสีห์ แขวงตลาดยอด เขตพระนคร กรุงเทพมหานคร 10200
ช่วยปรับปรุงการทำงานของเจ้าหน้าที่ รปภ และเจ้าหน้าที่คิดเงิน
เรานำรถเข้าจอดเวลา ประมาณ 21:40 น. และ กลับเข้ามาที่อาคารเพื่อนำรถออก เวลาประมาณ 02:19 น.

เนื่องจากอาคารปิด 02:30 น. 
หากนำรถออกหลังจากเวลา 02:30 จะถูกปรับ 100 บาท

ขณะนั้น เวลาประมาณ 02:27น. เราเร่งรีบนำรถออก และมีรถต่อคิวเพื่อชำระเงินชั้นล่างสุด ประตูหลัก ก่อนหน้า 3คัน เราเป็นคันที่ 4
โดยรปภ.อาคาร โบกให้ไปออกทางประตูรองแทน

เราจึงนำรถไปทางประตูรอง ซึ่งขณะนั้นมีรถกำลังชำระเงินอยู่1คัน และ ก่อนหน้าอีก1 คัน  เราเป็นคันที่3

รถคันแรกใช้เวลาในการชำระเงินนานมาก รปภ.ที่ประตูรองเดินมาเก็บบัตรคันก่อนหน้าของเราเพื่อประทับเวลาออกให้ทันก่อน 02:30  แต่ไม่ยอมเดินมารับบัตรของเราไปเพื่อประทับเวลาออก
ทั้งที่เราเปิดกระจกร้องขอความช่วยเหลือ พร้อมยื่นบัตรและเงินค่าจอดรถ 100บาท เพื่อรอรปภ.แล้ว
แต่กลับไล่ให้ถอยรถกลับไปที่ทางออกหลักอีกครั้ง

เราจึงต้องถอยรถกลับไปที่ทางออกหลัก และเนื่องจากวันนี้ฝนตก ทั้งกระจกหลังและกล้องมองหลังเกิดฝ้าไอน้ำ ไม่สามารถมองเห็นทางและวัตถุด้านหลังได้ชัดเจน

ทำให้ถอยรถไปจนเกือบชนกับรถอีกคันหนึ่งซึ่งกำลังขับมุ่งหน้าลงมาจากอาคารจอดรถ
เป็นเหตุการณ์ที่ไม่ควรจะเกิดขึ้น และรับไม่ได้ 
เนื่องจาก ณ ประตูทางเข้าออกหลักนั้น มีรปภ.ดูแลอยู่ 2-3 นาย แต่ไม่มีใครช่วยดูแลโบกรถเพื่อความปลอดภัยเลยแม้แต่หนึ่งนาย ทุกนายเพียงแต่มองเราถอยรถ และยืนเฉยๆราวกับไม่แยแส กับเหตุการณ์ที่กำลังเกิดขึ้น
ยิ่งกว่านั้น ในจังหวะที่คิดว่าเกือบจะชนกับรถด้านหลัง ยังเร่งเราว่าให้ขับเร็วๆจะไม่ทันเวลา 02:30 แล้ว

สุดท้ายแล้ว ไม่สามารถประทับตราออกได้ทัน เวลา 02:30 
แต่ ประทับเวลาบัตรจอดรถออกได้ในเวลา 02:30:03วินาที
โดยบนหน้าจอของระบบขึ้นราคาทั้งหมด 200 บาท
ซึ่งเราเข้าใจว่าเป็นค่าจอดเหมาจ่ายตั้งแต่ 21:00-02:30  100บาท  และค่าปรับเกินเวลาอีก 100บาท
รวม 200บาท

โดยเราพยายามอธิบายกับเจ้าหน้าที่ประจำตู้เก็บเงินว่า เราลงมาก่อนเวลาแต่ถูกโบกให้ไปทางนั้นที ทางนี้ที
และถามเจ้าหน้าที่ประจำตู้เก็บเงินว่า เราจะต้องจ่ายค่าปรับ ซึ่งไม่ได้เกิดจากความล่าช้าของเราจริงหรือ เพราะทุกคนที่อยู่ ณ ที่นั้น ยาอมเห็นได้ชัดเจนว่าเราถูกไล่ให้ถอยมา ไม่ใช่ทางปกติ

เจ้าหน้าที่ประจำตู้เก็บเงินไม่คืนบัตรจอดรถที่ประทับเวลาออกแล้วให้ แต่ไม่รับชำระเงินและสั่งให้เราถอยรถออกไปภายในอาคารอีกครั้ง

ปิดรั้ว และรับเงินและบัตรของรถ2คัน ที่เพิ่งลงมาถึงทีหลังเรา

จากนั้นจึงอนุญาตให้เรานำรถออก โดยเรียกค่าจอดรถ 220 บาท
ซึ่งเราสอบถามว่า ทำไมจึงเป็น220 บาท เพราะเมื่อสักครู่ เราเห็นในหน้าจอที่จุดชำระเงินขึ้นว่า200 บาท  และถูกเรียกเก็บเพียง 200บาท

แต่เจ้าหน้าที่รปภ. เป็นฝ่ายเรียกให้เราถอยรถออก และเก็บเงินเราเพิ่มอีก 20 บาท
โดยเราขอคำอธิบาย แต่ไม่มีเจ้าหน้าที่สามารถอธิบายได้ ว่าทำไมเราจึงต้องเสียเงินเพิ่มจากเดิม 200บาท เป็น 220บาท
เราจ่ายเงิน220บาทตามที่ รปภ.เรียกเก็บ
โดยเจ้าหน้าที่ รปภ. ได้รับเงินของเราไป ไว้ในมือแล้ว แต่ยังยืนอยู่ที่รถ และไม่ยอมนำเงินไปส่งให้เจ้าหน้าที่เก็บเงิน และแสดงท่าทีไม่พอใจที่เราสอบถาม

เราจึงขอรับใบเสร็จ แต่เจ้าหน้าที่แจ้งว่าไม่สามารถให้ใบเสร็จได้
สุดท้ายก่อนกลับเราถามเจ้าหน้าที่ประจำตู้เก็บเงินว่า เมื่อสักครู่บนหน้าจอแสดงราคา200บาท และเจ้าหน้าที่ก็เรียกเก็บเงิน200บาท  ทำไมตอนจะออกถึงเรียกเก็บเงิน220บาท
เจ้าหน้าที่ประจำตู้เก็บเงินไม่ตอบคำถาม แต่ถามกลับว่า “จะจอดต่อมั้ย จอดได้ถึง7โมงเข้า”
เราจึงตอบว่า “ไม่จอดแล้วค่ะ อยากกลับบ้าน”

จากเหตุการณ์ข้างต้น เราเองทราบดีว่าได้นำรถลงมาที่จุดชำระเงินในเวลาที่กระชั้นชิดเกินไป แต่แน่นอนว่า หากไม่ต้องถอยไปมาระหว่าง2ประตูแล้ว ย่อมจะต้องชำระเงินมันภายในเวลาแน่นอน  ดังนั้น จึงเกิดคำถามว่า การที่เราต้องชำระเงินมากกว่าเดิม 120 บาท เป็นเพราะการบริหารของเจ้าหน้าที่หน้างานหรือไม่

ทั้งนี้ ไม่ได้ต้องการจะเรียกร้องเงินที่ชำระไปคืนแต่อย่างใด 

แต่มีข้อแก้ไขที่อยากขอร้องให้ปรับปรุง คือ

1.เราต้องถอยรถยาวจากประตูรอง ไปที่ประตูหลัก จากคำสั่งของเจ้าหน้าที่ รปภ. และเป็นการถอยสวนเลน ในระยะยาวทั้งช่วงตึก เสี่ยงต่อการเกิดอุบัติเหตุสูงมาก เพราะจะมีรถที่กำลังลงจากอาคารมาด้วยความเร็ว ทางด้านท้ายรถ ทิศทางปะทะกับท้ายรถเราโดยตรง ดังนั้น อยากให้เจ้าหน้าที่ใส่ใจช่วยดูแลความปลอดภัยให้มากขึ้น
ในฐานะผู้ใช้บริการ ได้แต่ฟังเจ้าหน้าที่รปภ สั่งให้ไปประตูนั้นที ประตูนี้ที ไม่มีสิทธิมีเสียงอันใดอยู่แล้ว ก็ต้องการอาศัยความช่วยเหลือดูแลความปลอดภัยในชีวิตและทรัพย์สิน  จึงอยากให้เกิดความใส่ใจมากกว่านี้

2.เจ้าหน้าที่ประจำตู้เก็บเงินไม่สามารถอธิบายได้ ว่าทำไมเราต้องชำระเงินเพิ่มจากหน้าจอแสดงผลอีก 20 บาท  จึงคิดว่า ถ้าเจ้าหน้าที่ สามารถสื่อสารให้ผู้ใช้บริการเข้าใจได้ ก็คงดี เพราะเราทำตามคำสั่งเจ้าหน้าที่ทักทุกประการ สั่งให้ถอยกลับไปก่อน เราก็ถอย แต่กลับกลายเป็นต้องชำระเงินเพิ่ม 20 บาทเพราะทำตามคำสั่งเจ้าหน้าที่
เพราะตามป้าย แจ้งว่าค่าปรับ+100บาท  เราจึงยังไม่สามารถเข้าใจได้ว่า  อีก20บาท ที่เรียกเก็บเพิ่ม คือค่าอะไร

3.โดยหลักการแล้ว ไม่ว่าสินค้าหรือบริการใด เมื่อชำระเงิน ย่อมต้องสามารถขอเรียกรับใบเสร็จรับเงิน ได้เมื่อได้ทำการชำระเงินเสร็จสมบูรณ์  ดังนั้น อยากให้อาคารจอดพิจารณาเรื่องความสามารถในการออกใบเสร็จรับเงินค่าจอดรถ ให้กับรถทุกคันเมื่อได้ทำการชำระเงินแล้วเพื่อเป็นหลักฐานการชำระเงิน